KLASA: P-10/21

URBROJ: 711-02-01/02-2024-5

Zagreb, 08. ožujka 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/21), **u predmetu obveznika Damira Juzbašića, OIB: …………….., gradonačelnika Grada Županje**, pokrenutom temeljem neanonimne prijave na radnom sastanku 04. prosinca 2023.g. pod brojem: 711-I-2780-P-10-21/23-02-19, na 42. sjednici održanoj 08. ožujka 2024., donosi sljedeću

**ODLUKU**

1. **Dužnosnik Damir Juzbašić, gradonačelnik Grada Županje, propustom da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i to izvješću podnesenom 07. siječnja 2020.g. i 08. siječnja 2021.g. s podacima o imovini utvrđenim postupku provjere na temelju podataka pribavljenih od nadležnih tijela u dijelu koji se odnosi na podatke o poslovnim udjelima, dionicama i vrijednosnim papirima, i to na neprijavljivanje obrta za poljoprivrednu djelatnost RUTINER, počinio je povredu članka 27., u vezi s člankom 8. i 9. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, dalje u tekstu ZSSI/11).**
2. **Dužnosnik Damir Juzbašić, gradonačelnik Grada Županje, istovremenim obnašanjem dužnosti pomoćnika ministra gospodarstva, poduzetništva i obrta u razdoblju od 14. lipnja 2019.g. do 23. prosinca 2020., dužnosti pomoćnika ministra gospodarstva i održivog razvoja od 23. prosinca 2020. do 11. veljače 2021.g. te dužnosti gradonačelnika Grada Županje od 4. lipnja 2021. do 24. prosinca 2021. i obavljanjem poslova upravljanja u poljoprivrednom obrtu RUTINER, počinio je povredu odredbe članka 14. st. 1. ZSSI/11.**
3. **Obveznik Damir Juzbašić, gradonačelnik Grada Županje. istovremenim obnašanjem navedene dužnosti i obavljanjem poslova upravljanja u poljoprivrednom obrtu RUTINER od 25. prosinca 2021.g. do dana donošenja ove odluke počinio je povredu odredbe članka 18. st. 1. ZSSI/21.**
4. **Za povrede ZSSI/11, opisane pod točkama I. i II. ove izreke, dužnosniku se izriče sankcija iz članka 42. stavka 1. podstavka 2. ZSSI/11, obustava isplate dijela neto mjesečne plaće u ukupnom iznosu od ukupnom iznosu od 265,45 eura, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 66,36 eura.**
5. **Za povredu ZSSI/21, opisanu pod točkom III. ove izreke, obvezniku Damiru Juzbašiću se izriče opomena.**

Obrazloženje

 Povjerenstvo je dana 08. siječnja 2021.g. zaprimilo novinski upit u kojem se navodi da je obveznik vlasnik obrta za poljoprivrednu djelatnost Rutiner koji se bavi uzgojem bobičastog voća te da je obrt osnovan 2019.g., a da navedeno nije prijavljeno u imovinskoj kartici, kao i da nije prijavljeno da su poslovi upravljanja preneseni na poslovođu te nisu vidljivi prihodi obrta. Povjerenstvo je povodom saznanja iz navedenog upita otvorilo predmet P-10/21 te je provelo redovitu provjeru.

 Povjerenstvo ističe kako je člankom 3. stavkom 1. podstavkom 26. ZSSI/11 bilo propisano da su pomoćnici ministara dužnosnici u smislu odredbi ZSSI-ja dok je člankom 3. stavkom 3. ZSSI/11 bilo propisano kako se odredbe iz članka 8., 9. i 10. glave III, članaka 42. do 46. i članka 55. stavka 3. ZSSI-ja odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Nadalje, člankom 3. stavkom 1. podstavkom 39. ZSSI/21 bilo propisano kako su gradonačelnici, općinski načelnici i njihovi zamjenici dužnosnici u smislu odredbi ZSSI-ja. Isto tako, člankom 3. stavkom 1. podstavkom 34. ZSSI/21 propisano je kako su župani, gradonačelnici, općinski načelnici i njihovi zamjenici obveznici u smislu odredbi ZSSI-ja.

Uvidom u registar obveznika, kojeg vodi Povjerenstvo, utvrđeno je kako je obveznik Damir Juzbašić obnašao dužnost pomoćnika ministra gospodarstva, poduzetništva i obrta u razdoblju od 17. veljače 2016. g. do 23. srpnja 2020. g. te da je u razdoblju od 23. srpnja 2020. g. do 11. veljače 2021. g. obnašao dužnost pomoćnika ministra gospodarstva i održivog razvoja, zatim da je u razdoblju od 11. veljače 2021. g. do 02. lipnja 2021. g. obnašao dužnost ravnatelja uprave u Ministarstvu gospodarstva i održivog razvoja te da od 04. lipnja 2021. g. obnaša dužnost gradonačelnika Grada Županje. Slijedom navedenog, obvezan je postupati sukladno odredbama ZSSI/11 povodom obnašanja navedenih dužnosti, a nakon toga i prema odredbama ZSSI/21.

Povjerenstvo pritom ističe kako je člankom 60. ZSSI/21, koji je stupio na snagu 25. prosinca 2021., propisano da će se postupci započeti prije stupanja na snagu ZSSI-a dovršiti prema odredbama ZSSI/11.

 Povjerenstvo ističe kako se, budući da se izvršena redovita provjera odnosila na imovinske kartice podnesene u vrijeme važenja ZSSI/11, u predmetu u tom pogledu primjenjuju materijalnopravne odredbe ZSSI/11, dok se procesnopravno predmet vodi temeljem ZSSI/21, budući da je prva radnja u predmetu poduzeta nakon stupanja na snagu ZSSI-a odnosno nakon 25. prosinca 2021.g.

 U podnosu pak na moguću povredu istovremenog obnašanja dužnosti i upravljanja poslovnim subjektom na predmet se matrijelanopravno do 25. prosinca 2021.g. primjenjuju odredbe ZSSI/11, a nakon navedenog datuma odredbe ZSSI/21.

 Nakon prikupljenih podataka i provedene redovite provjere Povjerenstvo je na stručnom radnom sastanku Povjerenstva održanom dana 04. prosinca 2023. utvrdilo postojanje pretpostavki za pokretanje postupka radi moguće povrede članka 8. i 9. ZSSI/11 i čl. 14. st 1. ZSSI-a te je o istome obavijestilo obveznika obaviješću Broj: 711-I-2780-P-10-21/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

 Obveznik se na navedenu obavijest očitovao dana 04. siječnja 2024.g. navodeći da je točno da u svojem obrtu nije imao zaposlenog poslovođu budući da se vodio odredbom čl. 13. ZSSI/11 odnosno da se radi o samostalnoj poljoprivrednoj djelatnosti za koju nije potrebna suglasnost Povjerenstva. Obveznik je naveo kako se obrt bavi isključivo proizvodnjom bobičastog voća te da mu namjera nije bila prikriti podatke već se radi o isključivom propustu kao i da se radi o obrtu koji ima par tisuća eura prihoda te stoga će isti, ukoliko mora zaposliti poslovođu, zatvoriti.

Sukladno članku 8. stavku 1. ZSSI/11 dužnosnici (odnosno obveznici) su bili obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan Člankom 8. stavkom 2. ZSSI/11 bilo je propisano, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Sukladno odredbi članka 8. stavka 7. alineje 4. ZSSI/11 obveznici su bili dužni, između ostalog, prijaviti u imovinskoj kartici osim podataka o poslovnim udjelima i dionicama u trgovačkim društvima i podatke o udjelima u vlasništvu drugih poslovnih subjekata

. Člankom 9. ZSSI/11 propisano je da su dužnosnici, u izvješću o imovinskom stanju dužnosnika, bili dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su bili dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Uvidom u evidencije Povjerenstva utvrđeno je da je obveznik podnio imovinske kartice 07. siječnja 2020. g. i 08. siječnja 2021. g., a koje su relevantne za razdoblje na koje upućuju saznanja u odnosu na dio imovine.

Uvidom u navedene imovinske kartice, Povjerenstvo je utvrdilo kako je obveznik u dijelu koji se odnosi na podatke o poslovnim udjelima, dionicama i vrijednosnim papirima u poslovnim subjektima naznačio kako isti ne postoje.

Isto tako, obveznik je u dijelu koji se odnosi na podatke o ostalim prihodima u imovinskoj kartici od 07. siječnja 2020. g. naznačio ostvarene prihode od imovine i imovinskih prava i umjetničke djelatnosti dok je u imovinskoj kartici od 08. siječnja 2021.g., uz prethodno navedene prihode, naznačio i prihod ostvaren od samostalne poljoprivredne djelatnosti, u godišnjem iznosu od 5.922,00 kuna.

Uvidom u izvadak iz obrtnog registra za Vukovarsko-srijemsku županiju, Upravnog odjela za gospodarstvo i održivi razvoj, utvrđeno je kako je pod MBO: 98029029, upisan RUTINER, obrt za poljoprivrednu djelatnost, vlasništvo Damira Juzbašića, osnovan 14. lipnja 2019. g.

Na zahtjev Povjerenstva, Ministarstvo financija, Porezna uprava, Područni ured Vukovar, Ispostava Županja, dopisom od 18. srpnja 2023. g., KLASA: 410-01/23-01/34, URBROJ: 513- 07-16-03-23-2, dostavila je očitovanje u kojem je navedeno kako je obveznik kao porezni obveznik prijavio početak obavljanja poljoprivredne djelatnosti sa 14. lipnja 2019. g., uz zahtjev kako želi biti paušalno oporezivan. Shodno tome, za 2019. g. prijavio je kako nije ostvario primitke od obavljanje poljoprivredne djelatnosti, dok je za 2020. g. prijavio kako je ostvario bezgotovinske primitke u iznosu od 5.900,26 kuna.

Slijedom navedenog, usporedbom podataka iz navedenih imovinskih kartica i prikupljenih podataka od nadležnih tijela proizlazi mogući nesklad u provjerenim imovinskim karticama od 07. siječnja 2020. g. i 08. siječnja 2021. g. u odnosu na nepojavljivanje obrta za poljoprivrednu djelatnost RUTINER, koji je osnovan 14. lipnja 2019. g.

Povjerenstvo je stoga donijelo Zaključak Broj: 711-I-2214-RP-8-21/23-04-16 od 23. listopada 2023.g. kojim je obveznik pozvan da dostavi Povjerenstvu očitovanje s potrebnim dokazima za usklađivanje prijavljene imovine iz navedenih imovinskih kartica i stanja imovine utvrđene u postupku redovite provjere.

U dostavljenom očitovanju obveznik navodi da ne osporava da je u predmetnim imovinskim karticama, onako kako je u Zaključku navedeno, propustio upisati vlasništvo na spomenutim obrtom iz neznanja i propusta. Isto tako navodi kako je nesporno da obrt u 2019. godini nije ostvario prihod te da je prihod za 2020. godinu uredno evidentiran u imovinskoj kartici od 08. siječnja 2021. iz čega proizlazi da propust upisivanja vlasništva nije imao za cilj prikriti imovinu niti prihode od poslovnog subjekta nego da je isključivo plod propusta odnosno neznanja. Nadalje, ističe kako je iz kasnijih imovinskih kartica jasno da je propust ispravljen te je kao npr. u aktualnoj imovinskoj kartici iz siječnja 2023. vlasništvo nad obrtom upisano što također ukazuje na okolnost da se ne radi o smišljenom prikrivanju imovine nego ranije rečenom propustu i neznanju. U očitovanju dalje ističe kako su svi prihodi od poslovnog subjekta jasni, od onih prvih iz 2020. godine do onih zadnjih iz 2022. godine, uredno evidentirani i upisani što dodatno pokazuje da nije bilo nikakve namjere sakriti prihod i povećanje imovine te da se radi o prvoj omašci koja se dogodila tijekom svih godina podnošenja imovinske kartice. Slijedom svega iznesenog obveznik moli Povjerenstvo da sve navedene okolnosti uzme u obzir prilikom donošenja odluke.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI/11 znači da bi obveznik trebao dokazati da je njegovo stvarno imovinsko stanje onakvo kakvim ga je prikazao u podnesenom izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI/11 ne znači objasniti da je obveznik/dužnosnik iste propustio unijeti, a da su podaci pribavljeni od nadležnih tijela točni.

Povjerenstvo stoga ističe da navodi koje je obveznik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI/11 u odnosu na neprijavljivanje obrta u vlasništvu obveznika.

U odnosu na ostvarene primitke od obavljanja poljoprivredne djelatnosti Povjerenstvo je utvrdilo da su isti pravovremeno naznačeni.

Slijedom navedenog, Povjerenstvo je donijelo odluku kao u točki I. izreke.

Nadalje, Povjerenstvo ističe kako je čl. 14. st. 1. ZSSI/11 propisano da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Navedenu zabranu, na istovjetan način, propisuje i čl. 18. st. 1. ZSSI/21.

Člankom 4. stavkom 4. ZSSI/11, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Navedeno je identično propisano i čl. 5. st. 5. ZSSI/21.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa bi stoga upravljanje obrtom uz istovremeno obnašanje dužnosti općinskog načelnika predstavljalo povredu članka 14. stavak 1. ZSSI-a odnosno čl. 18. st. 1. ZSSI/21.

 Uvidom u obrtni registar Ministarstva gospodarstva i održivog razvoja Povjerenstvo je utvrdilo da iz izvatka za obrt RUTINER, u vlasništvu obveznika, proizlazi da isti nikada nije imao zaposlenog poslovođu, a što potvrđuje i obveznik u svojem očitovanju u kojem navodi da istoga nije zaposlio niti nakon donošenja obavijesti o pokretanju postupka.

 Povjerenstvo stoga ističe kako je obveznik u povredi čl. 14. st. 1. ZSSI/11, i to od 14. lipnja 2019.g. do 11. veljače 2021.g. i ponovno od 04. lipnja 2021.g. do 25. prosinca 2021.g.

 Isto tako, obveznik je u povredi čl. 18. st. 1. ZSSI/21 od 25. prosinca 2021.g. do dana donošenja ove odluke.

 Pritom Povjerenstvo ističe kako obvezniku ne može utvrditi povredu za razdoblje od 11. veljače 2021.g. do 03. lipnja 2021.g. budući da je obveznik tada obnašao funkciju rukovodećeg državnog službenika na koje se isključivo primjenjuju odredbe podnošenja imovinske kartice.

 Slijedom navedenog, Povjerenstvo je donijelo odluku kao u točki II. i III. izreke.

U odnosu na povrede počinjene tijekom važenja ZSSI/11 Povjerenstvo ističe kako su člankom 42. ZSSI/11 propisane sankcije koje se mogu izreći za povredu odredbi navedenog Zakona. Za povredu odredbi članka 27. u svezi s 8. i 9. ZSSI711 Povjerenstvo može izreći sankciju obustave isplate dijela neto mjesečne plaće i javno objavljivanje odluke Povjerenstva, dok za povredu čl. 14. st. 1. Povjerenstvo uz navedene sankcije može izreći i opomenu.

Kao okolnost koja je utjecala na izricanje najniže novčane sankcije unutar zakonom propisanog raspona, Povjerenstvo je uzelo u obzir činjenicu da do sada nije utvrđeno kršenje odredbi ZSSI-a od strane obveznika kao i da je obveznik u naknadnim imovinskim karticama ispravio svoj nesklad odnosno da je upisao da je vlasnik obrta. Isto tako, Povjerenstvo je uzelo u obzir činjenicu da se nije imao namjeru postupati suprotno odredbama ZSSI-a već je isto učinio zbog neznanja.

Slijedom navedenog, Povjerenstvo je pravednim smatralo sankciju obustave isplate dijela neto mjesečne plaće u ukupnom iznosu od ukupnom iznosu od 265,45 eura, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 66,36 eura.

Slijedom navedenog, Povjerenstvo je odlučilo kao u točki IV. izreke.

U odnosu na povrede počinjene tijekom važenja ZSS/21 ističe kako je člankom 48. stavkom 1. ZSSI/21 propisano da za povredu odredbi toga Zakona Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o paušalnom obrtu te stoga smatra da je za postizanje svrhe preventivnog djelovanje na daljnje primanje dodatnih naknada dovoljna sankcija opomena.

 Slijedom navedenog, Povjerenstvo je donijelo odluku kako je navedeno u točki V. izreke ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Damir Juzbašić, osobnom dostavom
2. Na znanje podnositelju prijave
3. Objava na mrežnim stranicama Povjerenstva nakon uredne dostave obvezniku
4. Pismohrana